LVIII.  Privilegium pro monasterio  S.  Mariae Springirsbacensi.   (Anno 1145, Dec. 31.) [GUNTHER,  Cod. Dipl. Rhen. Mosell.,  I, 291.]
Author: Eugenius III

EUGENIUS episcopus, servus servorum Dei, dilectis filiis RICHARDO abbati ecclesiae Sanctae Mariae Sprenckersbachensis ejusque fratribus tam praesentibus quam futuris, regularem vitam professis, in perpetuum.

Quoniam sine verae cultu religionis nec charitatis unitas potest subsistere nec Deo gratum exhiberi servitium, expedit apostolicae auctoritati religiosas personas diligere et earum quieti, auxiliante Deo, providere. Eapropter, dilecti in Domino filii, vestris justis postulationibus clementer annuimus et beatam beatae Dei genitricis atque virginis Mariae ecclesiam, in qua divino mancipati estis obsequio, sub beati Petri et nostra protectione suscipimus et praesentis scripti privilegio communimus. In primis siquidem statuentes ut ordo canonicus secundum beati Augustini Regulam perpetuis ibi temporibus inviolabiliter conservetur. Quascunque praeterea possessiones, quaecunque bona inpraesentiarum juste et canonice possidetis aut in futurum concessione pontificum, liberalitate regum, largitione principum oblatione fidelium seu aliis justis modis, praestante Domino, poteritis adipisci, firma vobis vestrisque successoribus et illibata permaneant. In quibus haec propris duximus exprimenda vocabulis: Ecclesiam ipsam Beatae Mariae Virginis Sprenckersbachensis cum possessionibus et omnibus pertinentiis suis; ecclesiam Beatae Mariae quae sita est juxta Andernacum; ecclesiam Beati Nicolai de Insula qui locus situs super ripam Mosellae; ecclesiam de Keymetam sitam in monte qui dicitur castrum Mariae, sicut eamdem vobis venerabilis frater noster Albero Trevirorum archiepiscopus rationabiliter concessit et dedit et scripti sui pagina confirmavit; ecclesiam quae sita est in valle Martyrum cum possessionibus et omnibus pertinentiis suis. Sane laborum vestrorum quos propriis manibus aut sumptibus colitis, sive de nutrimentis animalium vestrorum nullus omnino clericus vel laicus a vobis decimas exigere praesumat. Sepulturam quoque ipsius loci liberam esse decernimus, ut eorum qui se illic sepeliri deliberaverint devotioni et extremae voluntati nisi forte excommunicati sint nullus obsistat, salva justitia matris Ecclesiae. Prohibemus insuper ut nullus absque communi fratrum consensu aliquod feodum de eadem ecclesia vel ipsius loci advocatiam suscipiat nec susceptam per successionem aliquam ad alium transferre praesumat. Obeunte vero te nunc ejusdem loci abbate vel tuorum quolibet successorum, nullus ibi aliqua subreptionis astutia seu violentia praeponatur, nisi quem fratres communi consensu vel fratrum pars consilii sanioris secundum Dei timorem et beati Augustini Regulam providerint eligendum. Decernimus ergo ut nulli omnino hominum liceat praefatum locum temere perturbare aut ejus possessiones auferre vel ablatas retinere, imminuere, seu quibuslibet vexationibus fatigare, sed omnia integra conserventur eorum pro quorum gubernatione et sustentatione concessa sunt, usibus omnibus profutura, salva sedis apostolicae auctoritate et dioecesani episcopi canonica justitia et reverentia. Si qua igitur in futurum ecclesiastica saecularisve persona hujus nostrae constitutionis paginam sciens, contra eam temere venire tentaverit, secundo tertiove commonita, si non reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat et a sacratissimo corpore et sanguine Dei et Redemptoris nostri Jesu Christi aliena fiat atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen, amen, amen. Ego Eugenius Catholicae Ecclesiae episcopus. Ego Villanus presbyter cardinalis S. Stephani in Ego GG. presbyter cardinalis titulo Callixti. Ego Conradus Sabinensis episcopus. Ego Oddo card. Sancti Georgii ad Velum Aureum. Ego Albericus Ostiensis episcopus. Ego Humbaldus presbyter cardinalis titulo Sanctorum Joannis et Pauli. Ego Wydo presbyter cardinalis Sanctorum Laurentii et Damasi. Ego Arebertus presbyter cardinalis titulo S. Anastasiae. Ego Bernhardus presbyter cardinalis titulo S. Clementis. Coelio monte. Ego Jordanis presbyter cardinalis titulo S. Susannae. Ego Octavianus diaconus cardinalis S. Nicolai in Carcere Tulliano. Ego Gg. diaconus cardinalis S. Angeli. Ego Jacinctus diaconus cardinalis S. Mariae in Cosmedim. Ego Petrus diaconus cardinalis S. Mariae in via Lata. Datum Laterani manu Roberti sanctae Romanae Ecclesiae presbyteri cardinalis cancellarii, II Kal. Januarii, indictione VIII, Incarnationis Dominicae anno 1145, pontificatus vero domni Eugenii papae III anno primo.